Den talsperson, der torsdag forklarede i et debatindlæg, hvorfor hun og 24 andre studerendeafbrød Inger Støjbergs besøg på Københavns Universitet, viser sig at være opdigtet.

Det indrømmer en af aktivisterne bag protesten over for Uniavisen.

Tirsdag var udlændinge- og integrationsministerens inviteret til et samtaleinterview på Center for Sundhed og Samfund.

Da arrangementet skulle til at starte, rejste en gruppe studerende sig op og begyndte at råbe i kor: ‘Din politik slår ihjel.’ Det fortsatte i omkring fem minutter, hvorefter gruppen forlod salen.

Studerende afbryder her Inger Støjberg under samtaleinterviewet. Foto: Anna. K. Jørgensen Vis mere Studerende afbryder her Inger Støjberg under samtaleinterviewet. Foto: Anna. K. Jørgensen

Torsdag forklarede en talsmand for demonstranterne, Emma Guldmand, i et debatindlæg bragt i Uniavisen, hvad aktionen gik ud på.

Her lød der en kritik af udlændinge- og integrationsministeren og arrangementet, der ifølge demonstranterne handlede for meget om Inger Støjberg selv og ikke følgerne af hendes og regeringens politik.

‘Støjberg var inviteret til at tale om de personlige konsekvenser, som hendes politiske virke har haft for hende, så når vi får lejlighed til at møde en minister i øjenhøjde, mener vi fokus bør være på de politikker, hun fører, og hvad det har af konsekvenser for andre og ikke for hende personligt, lød det i debatindlægget, som Uniavisen siden har slettet grundet den opdigtede talsperson.

En af de studerende, der deltog i protesten tirsdag, indrømmer at ‘Emma Guldmand,’ som BT torsdag forsøgte at komme i kontakt med på en fremsendt mail fra en gruppe af nuværende og tidligere studerende på Københavns Universitet, Fællesskab for Kritiske Antropologer, er et påfund.

»Fokus skulle ikke være på os som personer, men på Støjbergs politik, så vi brugte et opdigtet navn, som vi kunne udtale os via som kollektiv. Det vil jeg gerne beklage på gruppens vegne,« lyder det.

Inger Støjberg undrer sig over aktionen tirsdag og i særdeleshed over, at aktivisterne har brugt en opdigtet person til at forklare kritikken af ministeren.

»Jeg synes, det er noget underligt noget at gemme sig bag falske navne i den offentlige debat. Jeg tager altid gerne debatten med folk, der er uenige i min politik. Men det bliver jo lidt svært, hvis folk gemmer sig bag skæg og blå briller eller kun vil møde op og råbe et budskab ud i luften uden at ville en reel debat. Det, synes jeg faktisk, er et demokratisk problem,« siger hun i en udtalelse til BT.